text: [{"text_idx": "#000000", "text": "Amnesty International er ein altjo\u0301\u00f0a felagsskapur vi\u00f0 fleiri enn 10 millio\u0301num stu\u00f0lum \u2013 menniskju kring allan heim, sum \u00f8ll taka o\u0301r\u00e6ttvi\u0301si perso\u0301nligt. Vit arbei\u00f0a fyri einum heimi, har \u00f8ll menniskju hava tey grundleggjandi r\u00e6ttindi, sum ST-yvirly\u0301singin um mannar\u00e6ttindi a\u0301setur."}, {"text_idx": "#000001", "text": "Ta\u00f0 er betri at tendra eitt ljo\u0301s\nenn at bi\u00f0ja ilt yvir myrkri\u00f0"}, {"text_idx": "#000002", "text": "I\u0301 1961 var Portugal sty\u0301rt av einara\u0301\u00f0isharranum Antonio de Oliveira Salazar. Ein dagin h\u00f8vdu tveir ungir dreingir ska\u0301la\u00f0 fyri fr\u00e6lsinum, og fyri ta\u00f0 vo\u0301r\u00f0u teir fongsla\u00f0ir. Hetta fr\u00e6tti Peter Benenson, ein bretskur sakf\u00f8rari, og hann \u00f8ta\u00f0ist vi\u00f0. Peter Benenson skriva\u00f0i eina grein i\u0301 The Observer, sum hann kalla\u00f0i Gloymdu fangarnir."}, {"text_idx": "#000003", "text": "Li\u0301ti\u00f0 visti Peter Benenson, hvat hann ju\u0301st hev\u00f0i byrja\u00f0. Bl\u00f8\u00f0 um allan heim endurprenta\u00f0u greinina. Hendan greinin var eitt ney\u00f0arro\u0301p, ti\u0301 Benenson helt, at okkurt i\u0301t\u00f8kiligt ma\u0301tti gerast fyri allar teir fangarnar, sum vo\u0301ru fongsla\u00f0ir fyri teirra politisku og a\u0301tru\u0301na\u00f0arligu meingar. I\u0301 greinini heitti Peter Benenson a\u0301 fo\u0301lk kring allan heim um at virka i\u0301 felag fyri r\u00e6ttvi\u0301si og fr\u00e6lsi. Hann ba\u00f0 fo\u0301lk skriva fyri hesum fangum."}, {"text_idx": "#000004", "text": "Greinin hja\u0301 Peter Benenson kveikti eina serliga r\u00f8rslu og slo\u0301\u00f0a\u00f0i fyri einum ny\u0301ggjum ma\u0301ta at virka fyri broytingum i\u0301 samfelagnum. Peter Benenson eggja\u00f0i eisini fo\u0301lki at skriva br\u00f8v til portugisisku stj\u00f8rnina og heita a\u0301 tey um at leyslata portugisisku fangarnar. Kring allan heim to\u0301ku fo\u0301lk bo\u00f0ini fra\u0301 Peter Benenson til eftirtektar og skriva\u00f0i br\u00f8v fyri gloymdu fangunum. Fyri at skipa a\u0301taki\u00f0 betri var felagsskapurin Amnesty International stovna\u00f0ur. Og solei\u00f0is byrja\u00f0i Amnesty International."}, {"text_idx": "#000005", "text": "I\u0301 Amnesty skriva vit enn br\u00f8v til og fyri fangar, men vit gera eisini eina ru\u0301gvu afturat hesum. A\u0301 heimsi\u0301\u00f0uni hja\u0301 Altjo\u0301\u00f0a skrivstovuni hja\u0301 Amnesty International ber til at lesa um alt arbei\u00f0i\u00f0, Amnesty ger altjo\u0301\u00f0a. Hana finnur tu\u0301 her. Hv\u00f8rjum vit arbei\u00f0a vi\u00f0 i\u0301 F\u00f8royum ber til at lesa her."}, {"text_idx": "#000006", "text": "Ikki fyrr enn tann seinasti samvitskufangin\ner leyslatin, ta\u00f0 seinasta pi\u0301ningarkamari\u00f0 er afturlati\u00f0,\nog ST-yvirly\u0301singin um mannar\u00e6ttindi er ein veruleiki\nfyri fo\u0301lki\u00f0 i\u0301 heiminum, ver\u00f0ur arbei\u00f0i okkara li\u00f0ugt"}, {"text_idx": "#000007", "text": "I\u0301 1961, ta\u0301 i\u00f0 felagsskapurin var\u00f0 stovna\u00f0ur, hev\u00f0i fa\u0301ur s\u00e6\u00f0 fyri s\u00e6r, at tann, sum fremur pi\u0301ning, fo\u0301r at gerast fri\u00f0leysur, at flestu lond i\u0301 heiminum fo\u0301ru at banna dey\u00f0arevsing, og at stjo\u0301rnarlei\u00f0arar, sum fremja kri\u0301gsbrotsverk mo\u0301ti manna\u00e6ttini, fo\u0301ru at ver\u00f0a settir fyri ein altjo\u0301\u00f0a do\u0301msto\u0301l."}, {"text_idx": "#000008", "text": "Eftir meira enn 50 a\u0301r vi\u00f0 no\u0301gvum i\u0301t\u00f8kiligum u\u0301rslitum hevur Amnesty veri\u00f0 fyri kollveltandi broytingum. Ti\u0301 tann, sum st\u00f8\u00f0ugt vil ganga a\u0301 odda i\u0301 stri\u0301\u00f0num fyri mannar\u00e6ttindum, ma\u0301 lata s\u00e6r broytingar lynda."}, {"text_idx": "#000009", "text": "Amnesty byrja\u00f0i sum ein r\u00f8rsla vi\u00f0 ti\u0301 endama\u0301li\u00f0 at fa\u0301a leyslati\u00f0 fangar, sum av o\u0301r\u00e6tti vo\u0301ru fongsla\u00f0ir. Amnesty hevur nu\u0301 voksi\u00f0 seg til heimsins st\u00f8rsta mannar\u00e6ttindafelagsskap. Vit eru farin fra\u0301 at arbei\u00f0a fyri bert at leyslata fangar til at arbei\u00f0a u\u0301t fra\u0301 allari Heimsyvirly\u0301singini um mannar\u00e6ttindi hja\u0301 ST, og arbei\u00f0a ti\u0301 fyri at basa \u00f8llum slagi av mannar\u00e6ttindabrotum. Les meira um mannar\u00e6ttindi og mannar\u00e6ttindabrot her."}, {"text_idx": "#000010", "text": "Okkara arbei\u00f0i fevnir ti\u0301skil vi\u0301\u00f0a um t.d. arbei\u00f0a vit fyri at verja og styrkja hv\u00f8rt einstaka menniskja. Vit arbei\u00f0a fyri, at fo\u0301lk fri\u0301tt kunnu siga si\u0301na hugsan og tru\u0301gva ti\u0301, tey vilja. Vit arbei\u00f0a fyri at enda diskriminatio\u0301n og dey\u00f0arevsing. Vit vilja, at \u00f8ll lond verja seksual- og n\u00f8ringsr\u00e6ttindi. Og vit arbei\u00f0a fyri, at r\u00e6ttindini hja\u0301 flo\u0301ttafo\u0301lkum ver\u00f0a vird."}, {"text_idx": "#000011", "text": "Vit eru farin fra\u0301 at hava eitt h\u00f8vu\u00f0ss\u00e6ti i\u0301 London til at hava sto\u0301rar \u00f8kismi\u00f0st\u00f8\u00f0ir kring allan heimin \u2013 i\u0301 Afrika, Asia, Lati\u0301namerika, Mi\u00f0eystri, Evropa og Eysturevropa. \u00d8kismi\u00f0st\u00f8\u00f0irnar fa\u0301ast vi\u00f0 kanningararbei\u00f0i, a\u0301t\u00f8k og samskifti. Hetta ger, at vit skjo\u0301tariog betri megna at a\u0301tala, mo\u0301tm\u00e6la og virka i\u0301mo\u0301ti mannar\u00e6ttindibrotum. Vit eru ein reystari r\u00f8dd fyri fr\u00e6lsi og r\u00e6ttvi\u0301si."}, {"text_idx": "#000012", "text": "Hugsa t\u00e6r, hvat vit kunnu avrika, ta\u0301 i\u00f0 vit standa li\u00f0 um li\u00f0 vi\u00f0 aktivistar u\u0301r \u00f8llum p\u00f8rtum av heiminum. Hvussu no\u0301gvar samvitskufangar vit kunnu fa\u0301a leysar, hvussu no\u0301gvum ofrum fyri pi\u0301ning vit kunnu bjarga, og hvussu no\u0301gv menniskju vit kunnu geva m\u00f8guleikan at krevja si\u0301ni r\u00e6ttindi og r\u00e6ttin til eitt vir\u00f0iligt li\u0301v."}, {"text_idx": "#000013", "text": "Amnesty International er politiskt og a\u0301tru\u0301na\u00f0arliga o\u0301heft og eisini o\u0301heft av \u00f8llum fi\u0301ggjarligum a\u0301hugama\u0301lum. Eingin stjo\u0301rn er fri\u00f0a\u00f0 fyri atfinningum fra\u0301 Amnesty, og eingin st\u00f8\u00f0a er vo\u0301nleys."}, {"text_idx": "#000021", "text": "Heimasi\u0301\u00f0an bru\u0301kar Google Analytics fyri at innsamla upply\u0301singar um vitjandi."}]